Forslag til RÅDETS AFGØRELSE om indgåelse af en brevveksling mellem Det Europæiske Fællesskab og De Forenede Nationers Hjælpeorganisation for Palæstinaflygtninge (UNRWA) om yderligere finansiering i 2001 i henhold til den gældende EF-UNRWA-konvention for årene 1999-2001

(forelagt af Kommissionen)

BEGRUNDELSE

1. Indledning

Siden 1972 har EF og UNRWA undertegnet ti konventioner [1] om EF's bidrag til organisationens almindelige budget og budgettet for fødevarehjælp. I hver konvention er:

[1] EØF-UNRWA konvention 1972-74, EFT L 304 af 31.12.1972, s. 24. EØF-UNRWA konvention 1975-78, EFT L 203 af 28.07.1976, s. 40. EØF-UNRWA konvention 1979-80, EFT L 108 af 26.04.1980, s. 56. EØF-UNRWA konvention 1981-83, EFT L 392 af 31.12.1981, s 3-6. EØF-UNRWA konvention 1984-86, EFT L 188 af 16.07.1984, s. 18-19. EØF-UNRWA konvention 1987-89, EFT L 136 af 26.05.1987, s.43. EØF-UNRWA konvention 1990-92, EFT L 118 af 09.05.1990, s. 36. EØF-UNRWA konvention 1993-95, EFT L 9 af 13.01.1994, s. 16. EF-UNRWA konvention 1996-98, EFT L 282 af 01.11.1996, s. 69-71 EF-UNRWA konvention 1999-2001, EFT L 261 af 07.10.1999.

* bidraget til det almindelige budget (program for uddannelse, sundhed og nødhjælp og sociale ydelser) blevet fastlagt for den kommende treårige periode, og

* der er givet mulighed for en årlig forhandling om bidraget til budgettet for fødevarebistand.

Formålet med det foreslåede ekstrabidrag på 15 mio. EUR (ud over finansieringen i henhold til den 10. EF-UNRWA-konvention) er at afhjælpe UNRWA's finansielle krise og organisationens finansielle underskud i 2001.

2. Begrundelse for foranstaltningen

Den 21. maj 2001 nævnte FN's generalsekretær Kofi Annan i et brev til Kommissionens formand Romano Prodi UNRWA's vanskelige budgetsituation og understregede betydningen af UNRWA's rolle i Mellemøsten.

Den 16. juli 2001 rettede Peter Hansen henvendelse til Rådet (almindelige anliggender) med anmodning om yderligere støtte til at nedbringe det finansielle underskud på UNRWA's almindelige programmer og bidrage til at genetablere finansiel sikkerhed som grundlag for en stabil foranstaltning. Den 23. juli 2001 henvendte Peter Hansen sig til kommissær Christopher Patten med anmodning om yderligere støtte til at kunne klare nye ansvar på længere sigt, som er blevet pålagt UNRWA på grund af den nuværende krise, der vil få lange, vedvarende virkninger, som det vil være nødvendigt at afhjælpe med de sundheds- og uddannelsesmæssige foranstaltninger og sociale ydelser, der afholdes over UNRWA's almindelige budget.

De to kommissærer Patten og Nielson henviste i deres meddelelse til Kommissionen af 19. september 200 til, at der med den forværrede krise i Mellemøsten er blevet lagt yderligere pres på UNRWA, og at organisationen befinder sig i en situation, hvor den mangler midler til at dække de løbende udgifter. I meddelelsen nævnes det også, at de fleste andre donorer, også medlemsstaterne, enten har forhøjet deres bidrag eller overvejer at gøre det.

På et møde mellem UNRWA's vigtigste donorer i Amman den 24. september rejste UNRWA spørgsmålet om yderligere støtte: UNRWA befinder sig fortsat i en kritisk finansiel situation, som er karakteriseret ved et omfattende finansieringsunderskud på det almindelige budget, fortsat håndhævelse af kriseforanstaltninger og udtømt driftskapital og likviditetsbeholdning. UNRWA's største problem er ikke for store udgifter i forhold til budgettet, men underskud i indtægterne. De seneste skøn over indtægter og udgifter viser, at der vil være et underskud på UNRWA's almindelige likviditetsbudget for 2001 på 58 mio. USD ved udgangen af 2001.

Verdensbanken anbefalede i sin seneste vurdering af den økonomiske situation på Vestbredden og i Gazastriben som en af de seks foranstaltninger, det internationale donorsamfund burde træffe, at der blev ydet yderligere støtte til UNRWA, da flygtningebefolkningen i disse områder fortsat er stærkt afhængig af UNRWA med hensyn til sociale tjenester og sikringsydelser.

3. Konklusion

Kommissionen:

- som noterer sig UNRWA's finansielle vanskeligheder og de øgede byrder på UNRWA som følgende af den nuværende krise i Mellemøsten, og

- som noterer sig den støtte blandt donorerne, herunder også medlemsstater, der er givet til UNRWA om at yde et minimum af støtte til at kunne fortsætte med at yde tjenester til flygtninge på et rimeligt niveau,

foreslår, at Rådet godkender en brevveksling mellem Det Europæiske Fællesskab og De Forenede Nationers Hjælpeorganisation for Palæstinaflygtninge (UNRWA) angående et yderligere bidrag på 15 mio. EUR til den eksisterende finansiering i 2001 i henhold til den gældende EF-UNRWA-konvention for årene 1999-2001.

De nødvendige bevillinger på 15 mio. EUR vil blive overført fra B7-420 (Fællesskabsforanstaltninger i forbindelse med fredsaftalen mellem Israel og Den Palæstinensiske Befrielsesorganisation (PLO).

2001/0288 (CNS)

Forslag til RÅDETS AFGØRELSE om indgåelse af en brevveksling mellem Det Europæiske Fællesskab og De Forenede Nationers Hjælpeorganisation for Palæstinaflygtninge (UNRWA) om yderligere finansiering i 2001 i henhold til den gældende EF-UNRWA-konvention for årene 1999-2001

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 181 sammenholdt med artikel 300, stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

(1) Med den nuværende krise i Mellemøsten er der blevet lagt ekstra byrder på UNRWA.

(2) Fællesskabets bistand til UNRWA er et vigtigt element i forbindelse med bestræbelserne på at stabilisere situationen i Mellemøsten og udgør endvidere en del af fattigdomsbekæmpelsen i udviklingslandene og bidrager hermed til en bæredygtig økonomisk og social udvikling for den berørte befolkning og de lande, den lever i.

(3) Støtte til UNRWA vil kunne bidrage til at nå Fællesskabets mål som beskrevet ovenfor.

(4) Ifølge den gældende konvention mellem Det Europæiske Fællesskab og De Forenede Nationers Hjælpeorganisation for Palæstinaflygtninge (UNRWA) for årene 1999-2001 (EF-UNRWA-konventionen [2]), særlig artikel 6, kan der foretages justering af de finansielle bidrag -

[2] EFT L 261 af 7.10.1999, s. 36.

TRUFFET FØLGENDE AFGØRELSE:

Artikel 1

Brevvekslingen mellem Det Europæiske Fællesskab og De Forenede Nationers Hjælpeorganisation for Palæstinaflygtninge (UNRWA) vedrørende et yderligere bidrag på 15 mio. EUR til den eksisterende finansiering i 2001 i henhold til den gældende konvention godkendes hermed.

Udfærdiget i Bruxelles, den

På Rådets vegne

Formand

BILAG

Aftale

i form af en brevveksling mellem Det Europæiske Fællesskab og De Forenede Nationers Hjælpeorganisation for Palæstinaflygtninge (UNRWA) om yderligere finansiering i henhold til EF-UNRWA-konventionen for årene 1999-2001

A. Brev fra Det Europæiske Fællesskab

Udfærdiget i Bruxelles, den

Hr.,

Jeg skal hermed henvise til forhandlingerne mellem Det Europæiske Fællesskabs repræsentant og UNRWA om yderligere finansiering i henhold til den konvention, der blev undertegnet den 19. september 1999, mellem Det Europæiske Fællesskab og UNRWA om bistand til flygtningene i landene i Mellemøsten for årene 1999-2001.

Det er os en glæde i henhold til artikel 6 i nævnte konvention at kunne meddele Dem, at Fællesskabet er indforstået med at yde et bidrag til UNRWA ud over det bidrag for året 2001, der er angivet i artikel 2. Dette yderligere bidrag består af 12,7 mio. EUR til uddannelsesprogrammet og 2,3 mio. EUR til det generelle sundhedsprogram.

Alle andre betingelser i konventionen ændres ikke.

De bedes bekræfte, at UNRWA er indforstået med ovenstående.

Med venlig hilsen

På Det Europæiske Fællesskabs vegne

B. Brev fra UNRWA

Udfærdiget i Bruxelles, den

"Hr.,

Jeg skal hermed henvise til forhandlingerne mellem Det Europæiske Fællesskabs repræsentant og UNRWA om yderligere finansiering i henhold til den konvention, der blev undertegnet den 19. september 1999, mellem Det Europæiske Fællesskab og UNRWA om bistand til flygtningene i landene i Mellemøsten for årene 1999-2001.

Det er os en glæde i henhold til artikel 6 i nævnte konvention at kunne meddele Dem, at Fællesskabet er indforstået med at yde et bidrag til UNRWA ud over det bidrag for året 2001, der er angivet i artikel 2. Dette yderligere bidrag består af 12,7 mio. EUR til uddannelsesprogrammet og 2,3 mio. EUR til det generelle sundhedsprogram.

Alle andre betingelser i konventionen ændres ikke.

De bedes bekræfte, at UNRWA er indforstået med ovenstående.

Med venlig hilsen

På Det Europæiske Fællesskabs vegne"

Jeg kan hermed bekræfte, at UNRWA er indforstået med ovenstående.

Med venlig hilsen

På UNRWA's vegne

FINANSIERINGSOVERSIGT

1. Relevante poster på Fællesskabets budget

B7-421 (Bistand til De Forenede Nationers Hjælpeorganisation for Palæstinaflygtninge i Mellemøsten.

2. Beskrivelse af foranstaltningen

Yderligere 15 mio. EUR til UNRWA's almindelige budget i 2001, ud over finansieringen i henhold til den 10. EF-UNRWA-konvention.

3. Retsgrundlag

Artikel 181 sammenholdt med artikel 300, stk. 3, første afsnit, i traktaten om oprettelse af Det Europæiske Fællesskab.

4. Finansielle virkninger

Kommissionen foreslår, at der ydes yderligere 15 mio. EUR i støtte i 2001 til UNRWA's almindelige budget.